چارواکي وايي سلګونو طالبانو پر موسی خیلو برید کړی
په خوست کې چارواکي وايي سلګونو وسله والو د موسی خیلو په ولسوالۍ برید کړی چې په خبره یې بهرني اورپکې هم په کې وو.
امنيتي چارواکي وايي، چې پر موسی خېلو والسوالۍ په حمله او جګړه کې د بهرنيو جنګياليو په ګډون سلګونو وسله والو برخه اخيستې وه. چارواکي زياتوي، جګړه سهار وختي پيل او تر غرمې يې دوام وکړ. د خوست امنيه قوماندان مل پاسوال فيض الله غيرت امريکا غږ اشنا ته وويل، چې په جګړه کې ۱۰ طالبان وژل شوي او همدومره نور ټپيان دي. د هغه په وينا د طالبانو مړي او ټپيان د پېښې په ځای کې پاتې شوي دي. قوماندان غيرت همدارنګه وويل، چې يو د ملي اردو سرتېری او يو پوليس هم وژل شوي او دغه راز نهه پوليس ټپيان دي. هغه د ټپيانو روغتيايي حالت ښه وباله. هغه زياته کړه ” د موسی خېلو ولسوالۍ په دغه ستره تهاجمي حمله کې بهرني اتباع هم شامل وو، خو زموږ ملي اردو، ملي پوليسو او د ملي امنيت ځواکونو له ولسوالۍ څخه په کلکه سره دفاع وکړه‟. په عين وخت کې دغې جګړې ته د ورتلونکو مرستندويه امنيتي ځواکونو پر کاروان د سړک غاړې بمي چاودنه او وسله وال بريد شوی. چاودنه کې څلور ملکيان او په وسله وال بريد کې درې د ملي اردو سرتېري ټپيان دي. موسی خېل د خوست شمال ته پرته غرنۍ ولسوالي ده، چې د طالبانو فعاليتونه پکې مخ پر زياتېدو ښکاري او حکومت يې هم پر ټولو سيمو واکمني نلري، خو امنيتي چارواکي په سيمه کې د پوځي عملياتو د ترسره کېدا خبر ورکوي. قوماندان غيرت وويل ”موږ پلان لرو، چې نه يواځې په دغه سيمه، بلکې د خوست په نورو هغه سيمو کې چې امنيتي خطرونه پکې شته، عمليات وکړو او له طالبانو يې پاکې کړو‟. له ډېرې مودې وروسته دا په خوست کې د ناامنۍ لومړنۍ ستره پېښه بلل کېږي. په دې وروستيو کې خوست د افغانستان يو له هغو ولايتونو ګڼل کېده، چې امنيتي وضعيت يې تر نورو هغو ښه بلل شوی. طالبان وايي برید هغوی کړی دی.